Mbalula reageer op bewerings oor vakansiegeld | Maroela Media
Fikile Mbalula, minister van polisie, het die bewerings dat Sedgars Sport einde verlede jaar R680 000 aan hom en sy gesin betaal het vir 'n vakansie van ses nagte in die Atlantis-hotel in Dubai ten sterkste ontken.
Pieter Groenewald, leier van die VF Plus, het vroeër aan Maroela Media gesê indien die bewerings waar is, sou dit 'n ernstige botsing van belange daarstel en moet Mbalula, wat toe die minister van sport was, dit erken en as minister van polisie bedank. Groenewald het gesê dit laat ruimte vir korrupsie, aangesien Sedgars Sport sake gedoen het en steeds doen met die Suid-Afrikaanse Sportkonfederasie en Olimpiese Komitee (Saskok). Hy het gesê dit kan ook die indruk wek dat die geld omkoopgeld was.
Mbalula het wel bevestig dat hy en sy gesin oorsee gereis het op daardie spesifieke datums, maar hy het die bewerings dat hy die geld ontvang het as "innuendo-joernalistiek" afgemaak. 'n Verklaring van sy kantoor wat namens hom uitgereik is, sê Mbalula besef ook dat 'n "leuen wat baie kere herhaal word, die waarheid word vir die publiek".
"Die minister het nie 'n borgskap ontvang vir die privaat gesinsreis nie. Daar is ook geen gratifikasies of geskenke ontvang nie. Wat lede-etiek betref, het die minister geen botsende belange wat die reis betref nie. Die minister en sy gesin is en was verantwoordelik vir die reis [wat betaal is] vanuit die gesin se finansiële hulpbronne waarvan die besonderhede heeltemal vertroulik is en beskerm word deur die beginsel van die reg op privaatheid," lui die verklaring.
Mbalula sê die bewerings is 'n "georkestreerde plan" om sy integriteit te ondermyn en hom en sy gesin doelbewus skade te berokken.
"Só 'n privaat aktiwiteit [die vakansie] is beskermde inligting en boonop vertroulik. Joernaliste weet dit, maar dit word doelbewus geïgnoreer," het hy gesê.
Die burgerregte-organisasie AfriForum het voor dié verklaring 'n skriftelike versoek gerig aan Busisiwe Mkhwebane, die openbare beskermer (OB), om 'n ondersoek van stapel te stuur na die betaling.
Die verklaring vanuit sy kantoor
AfriForum Fikile Mbalula VF Plus
300 skole, 5 hospitale geraak deur KZN-storm
Gaan kyk maar, almal, as hul ten sterkste ontken sal hulle binne n week n ander deuntjie sing en verklarings maak.
Hy se familie betaal …sal my familie nou 600K gee vir n toer deur Dubai …en hoekom gaan almal na Dubai …laat mens wonder ne ?
Hoe kry jy dit reg om R680k in 6 dae te blaas in elk geval?)
As die verslaggewer van EWN dan verkeerd was en geen bronne vir die bewering gehad het nie sal die geagte Minister sekerlik sy regsopsies uitoefen.Daar is egter stilswye,so daar is 'n rokie iewers.